สั่งชะลอเก็บค่าปรับค่าผ่านทางในระบบ M-Flow ชั่วคราว
นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยถึงกรณีระบบจัดเก็บค่าธรรมเนียมผ่านทางอัตโนมัติแบบไม่มีไม้กั้น หรือ M-Flow เกิดเหตุขัดข้องส่งผลให้ประชาชนที่ใช้บริการเกิดความเข้าใจผิดเกี่ยวกับการชำระค่าบริการ ว่า ล่าสุดได้สั่งการให้ชะลอการเก็บค่าปรับค่าผ่านเงินในระบบ M-Flow รวมถึงค่าปรับสำหรับผู้ที่ไม่ได้สมัครเข้าเป็นสมาชิก ชำระเงินค่าผ่านทางหลังจากใช้งานในระยะ เวลา 1 สัปดาห์ โดยเริ่มตั้งแต่วันนี้ (24 ก.พ.) เป็นต้นไป ถึงวันที่ 31 มีนาคม 2565 ส่วนผู้ที่ชำระค่าผ่านทางที่ถูกปรับไปก่อนหน้านี้ จะให้มีการคืนเงินค่าปรับจนครบถ้วน  แต่ระหว่างนี้ประชาชนผู้ใช้ทางสามารถขับรถผ่านระบบ M-flow ได้ตามปกติ โดยให้ชำระค่าผ่านทางปกติ ภายใน 7 วันอย่างไรก็ตาม ก่อนหน้านี้ ผู้ให้บริการระบบ M-Flow แจ้งต่อสมาชิกถึงสาเหตุการขัดข้องเนื่องจากช่วง เวลา 21.00 น. ของวันที่ 21 ก.พ. 65 ถึง เวลา 12.00 น. ของวันที่ 22 ก.พ. 65 ในการปรับปรุงสถานการณ์รับชำระเงินระหว่างระบบของธนาคาร ส่งผลให้สถานะการชำระเงินยังคงเป็นรอดำเนินการขณะนี้ทางเจ้าหน้าที่และทางธนาคารกรุงไทย กำลังแก้ไขปัญหาอย่างเร่งด่วนเพื่อให้ผู้ใช้บริการได้รับความสะดวกในการใช้งานโดยเร็วที่สุด ซึ่งหลังจากดำเนินการแล้วเสร็จ  จะไม่พบหนี้ค้างในระบบ ในกรณีที่ชำระซ้ำเข้ามาทางธนาคารจะดำเนินการคืนเงินให้ตามช่องทางที่ผู้ใช้ทางชำระเงินไว้หากยังพบว่ามีข้อมูลไม่ถูกต้องอยู่ สามารถแจ้งเรื่องมาที่www.mflowthai.com หรือ Application ios / android mflowthai หรือสายด่วน 1586  กด 1 เบอร์โทร call center M flow เพื่อเข้าสู่กระบวนการโต้แย้ง เพื่อให้เจ้าหน้าที่ช่วยดำเนินการแก้ไขต่อไป